
MUQADDIMAH PENTERJEMAH 


Alhamdulillah yang mengurniakan lagi kesempatan untuk 
menterjemah sebahagian kecil daripada kitab At-Tanbih wallsyraf 
karangan Al-Mas’udi. Kitab ini mencecah hapir 550 halaman 
yang jika diterjemahkan keseluruhannya mungkin akan 
mencapai sekali ganda mukasurat. 

Di celah-celah kesempatan yang ada, saya usahakan juga 
menterjemah sedikit-sedikit seiring pembacaannya. Kitab ini 
sangat menarik, sarat pengetahuan yang mungkin agak asing 
bagi umum. Al-Mas’udi seorang penulis yang sangat prolifik dan 
cendekiawan yang sangat luas cakupan ilmunya melangkaui 
pelbagai bidang. Kitab Arabnya yang menjadi dasar terjemahan 
ini diterbitkan oleh percetakan Brill, Leiden pada tahun 1893 M. 

Terjemahan yang tidak sepertinya ini saya sodorkan 
kepada sidang pembaca, mudah-mudahan diberkati Allah dan 
bermanfaat untuk kita semua. Tidak ada gading yang tidak 
retak, begitu jugalah dengan terjemahan ini. Maka saya 
meminta keuzuran seraya mengharapkan tunjuk ajar serta 
pembetulan daripada para cendekiawan jika didapati sebarang 
kesalahan padanya. 

Akhir kata, selamat membaca! 

Wassalam. 

Arsyad Mokhtar 
07 Oktober 2018 ’ Ahad , 

Pendang, Kedah Darul Aman , 

12:15 tengah hari. 

[MUQADDIMAH PENGARANG] 


Bismillahirrahmanirrahim 

Segalapuji bagi Allah, Tuhan Pentadbir sekalian alam. Selawat 
daripada Allah kepada Muhammad dan ahli keluarga bagindayang suci. 

TUJUAN KITAB INI 

Telah berkata Abul Hasan Ali bin Al-Husain bin Ali Al-Mas 5 udi: 

Adapun kemudian; 

Maka tatkala kami telah mengarang kitab kami yang 
terbesar berkaitan Perkhabaran Jaman Dan Mereka Yang Telah 
Ditinggalkan Oleh Siang Dan Malam Daripada Segala Umat Yang 
Lampau Serta Generasi Yang Berlalu Juga Kerajaan-Kerajaan Yang Telah 
Runtuh 1 , dan kami lengkapkannya dengan sebuah kitab yang 
lebih sederhana pada topik yang sama. Setelah itu, kami susuli 
pula dengan kitab Muruj Adz-Dzahab wa Ma’adin Al-Jauhar fi 
Tuhajil AsyrafMinal Muluk wa Ahlid Dir ay at. Kemudian kami ikuti 
pula dengan kitab Funun Al-Ma’arif wa Ma Jar a fid Duhur As- 
Sawalfi lalu kami ikutkan pula dengan kitab Dzakhairul Ulum wa 
Ma Kaanafi SaifAd-Duhur, dan kami susul lagi dengan kitab Al- 
iYtidzkar li Majarafi Salif AIMsar. 

Telah kami sebutkan dalam kitab-kitab itu segala 
perkhabaran daripada permulaan diciptakan alam dan makhluk 
serta tersebarnya mereka di bumi, juga kerajaan-kerajaan, 
daratan dan lautan, kurun-kurun lampau, umat-umat yang telah 


1 Atau nama ringkasnya disebut kitab Akhbaaruz Zaman. -pent. 

pupus, umat-umat yang besar seperti bangsa Hind, Cina (Sin), 
Kaldaniyyin iaitu Siryani, Arab, Parsi, Yunani, Rum dan 
lainnya. Begitu juga sejarah zaman dulukala, generasi yang 
pupus, para Nabi dan kisah mereka, biografi raja-raja serta 
siasah politik mereka, tempat tinggal pelbagai umat serta 
perbezaan ibadat dan anutan mereka. Juga sifat lautan-lautan di 
dunia serta sempadan masing-masing sama ada yang 
bersambung mahupun yang terpisah, pasang surut, ukuran 
panjang lebarnya, teluk dan muara sungainya, dan pulau- 
pulaunya yang besar-besar, serta bahagian daratan yang 
bertukar menjadi lautan dan sebaliknya bersama peredaran 
zaman. Begitu juga disebutkan oleh para cendekiawan pelbagai 
umat tentang bagaimana keadaan zaman muda (awal) dan tua 
(penghujung) lautan-lautan (yang bertukar menjadi daratan) itu 
serta penyebab-penyebabnya. 

Selain itu, disebutkan juga sungai-sungai besar, hulu dan 
muaranya, jarak alirannya dari hulu ke muara, perkhabaran 
mengenai rupabentuk bumi serta perkataan para cendekiawan 
sama ada filosof dan lain-lain berkaitan pembahagiannya, satu 
perempat bahagian bumi yang ditempati, gunung-ganang dan 
lembahnya, perbezaan pendapat manusia tentang 
bagaimanakah caranya ia (bumi) tetap di tempatnya 2 , kesan 
pengaruh bintang-bintang terhadap penduduk bumi, perbezaan 
bentuk dan warna serta akhlak penduduknya. 

Juga disebutkan tentang sifat Iklim Yang Tujuh 3 , panjang 


2 Cendekiawan silam berpendapat bumi diam tidak bergerak dan 
merupakan pusat cakrawala, tidak seperti zaman kini yang arus perdana 
berpendapat bumi beputar di atas paksinya sambil berpusing mengelilingi 
matahari. -pent. 

3 Tujuh Iklim ini bukanlah tujuh bentuk cuaca iaitu tropika, savanna, 
kutub dan lain-lain itu, tetapi Iklim di sini bermaksud kawasan tertentu yang 

dan lebarnya, bahagian yang makmur didiami dan gersangnya 
serta ukuran setiap yang tersebut. Selain itu, disebutkan juga 
tentang laluan falak-falak, bentuk-bentuk dan perbezaan 
gerakannya, jarak bintang-bintang dan jirim serta hubungan 
dan pemisahannya, cara perjalanan dan gerakannya pada 
falaknya serta lawan arusnya pada falaknya itu. Demikian lagi 
turut disebutkan bentuk-bentuk pengaruh bintang-bintang itu 
terhadap alam seme£ta (Alam Al-Kawn) serta kerosakan yang 
disebabkan olehnya terhadap alam seme^ta. Dan adakah 
perbuatannya (pengaruhnya) itu terkait ataukah terpisah 
daripada kehendak dan tujuan niat atau lainnya. Bagaimanakah 
hal demikian? Apa sebabnya? Adakah gerakan falak dan bintang 
seluruhnya itu semulajadi atau pilihan sendiri (ikhtiyari)? * 4 


didiami manusia. -pent. 

4 Muqaddimah beliau masih panjang lagi, namun buat masa ini saya 
singkatkan terjemahannya sampai di sini dahulu. Di masa hadapan insya 
Allah akan diusahakan terjemahan bakinya. -pent. 

Berkaitan Falak-Falak Dan Bentuknya , 
Bintang-Bintang Dan Kesan-Kesannya, 
Unsur-Unsur Dan Susunannya, 
Serta Kaijiyat Segala Perbuatannya 


Maka kita akan memulai dengan menyebutkan darihal falak 
yang mana Allah telah memperingatkan dan mengisyaratkan 
tentangnya dalam nas kitabNya, kerana pada falak itu 
terkandung keajaiban-keajaiban kebijaksanaanNya, kehalusan 
qudratNya, keunikan kawalan tadbirnya, kehebatan susun 
aturNya, betapa ajaibnya aturan falak itu serta keanehan 
susunannya; semua itu menunjukkan kepada Keesaan serta 
Keazalian Penciptanya. 

Allah Jalla wa Azza telah berhrman: “Dan matahari itu 
tidaklah mampu mendapatkan bulan dan begitujuga malampun tidak dapat 
mendahului siang. Setiap semua itu berenang di dalam falaknya masing- 
masing. ” 

Yakni pada lingkarannya. Ini kerana kata nama “Falak” itu 
dalam bahasa Arab menunjukkan pada lingkaran, dan “Al- 

Falak” itu adalah “As-Sama” (Langit) 5 . 

Firman Allah lagi: “Sesungguhnya penciptaan langit-langit dan 
bumi itu jauh lebih besar berbanding penciptaan manusia , namun 
kebanyakan manusia itu tiada mengetahui. ” 

Berkata Al-Mas 5 udi 6 : Manusia dahulu dan kini berbeza 
pendapat tentang “falak” itu. Aflatun (Plato), TsamiSHus, 
Rawaqiyun serta mereka yang lebih awal daripada zaman 
Aflatun dan yang terkemudian daripada itu, daripada kalangan 
falasifah mengatakan bahawa ianya (falak itu) adalah daripada 
tabiat atau sifat yang empat, iaitu panas, sejuk, basah dan 
kering. 7 Hanya saja yang lebih kuat pengaruhnya itu adalah 
unsur api (Nariyyah), tetapi bukannya api yang dimaksudkan di 
sini iaitu api yang membakar, namun ianya adalah seumpama 
api gharizi yang terdapat dalam badan. 

Berkata golongan yang lain pula, ianya (falak itu) adalah 
terdiri daripada api dan angin/udara (Al-Hawa) serta air; tidak 
termasuk tanah (Al-Ardh). 

AriSlotalis serta kebanyakan falasifah sebelum dan selepas 
beliau daripada kalangan cendekiawan (hukama’) Hind, Farsi 
dan Kaldaniyyin 8 pula berpandangan bahawa ianya adalah 
tabiat/unsur yang kelima; lain daripada empat tabiat tersebut; 
tiada padanya panas, sejuk, basah dan juga kering. 

Dan ia itu adalah suatu jisim yang melingkar bulat 
(mudawwar) berbentuk bola (kurriyy) yang lompong/kosong 


5 Di sini perlu untuk dijelaskan bahawa kata langit bukanlah atmosfera itu, 
tetapi bumbung yang menutupi bumi ini. Wallahu a’lam. -pent. 

6 Ini adalah kebiasaan cara penulis zaman silam, iaitu disebutkan nama 
mereka sendiri, “Telah berkata Al-Mas’udi”. -pent. 

7 Dalam tradisi Melayu klasik empat sifat ini dikenal sebagai sifat bagi 
unsur Api, Angin, Air, Tanah. -pent. 

8 Caledonian, -pent. 

(ajwaf). Ia itu berputar di atas dua roda, iaitu dua kutub; satunya 
bermula pada kepala buruj Ketam (As-Saratan) dan penghujung 
Bintang Tujuh (Banaatu Na’syin), itulah dari arah titik selatan. 
Manakala satu lagi adalah bermula daripada kepala “Jadyu” 
(Buruj Kambing) yang mana terdapat padanya bintang-bintang 
seperti Bintang Tujuh; iaitulah pada arah titik utara. 

Manakala garisan tengah (khattul ikliwa) berada di tengah- 
tengah falak; iaitulah suatu garisan di antara utara dan selatan 
serta suatu tempat/kedudukan yang paling luas pada falak itu, 
iaitu daripada titik Timur ke titik Barat. 

Ianya (falak itu) terbahagi kepada empat bahagi. Setiap satu 
perempatnya adalah 90 darjah di atas dua garisan yang 
bersilang di bawahnya, iaitu di bumi. Satu perempat 
daripadanya ialah salah satu daripada dua kutub, iaitulah titik 
utara yang bertentangan dengan titik selatan. Seperempat yang 
ke tiga adalah titik Timur yang bertentangan pula dengan titik 
Barat. 

Ianya (falak) berputar (yaduur) dalam putaran yang 
semulajadi/tabi’e tanpa henti. Dengan sebab putarannya itulah 
serta putaran bintang-bintang yang terdapat padanya lalu 
menggerakkan (tanfa’ilu) segala kaifiyyat dan paksi unsur yang 
empat, iaitulah Api, Air, Angin dan Tanah. Lantas dua daripada 
paksi tersebut iaitu Api dan Angin pun berhubungan dengan 
Alam Atas (Al- c Ulwi), manakala dua paksi unsur lagi, iaitu Air 
dan Tanah berhubungan dengan Alam Bawah (As-Sufli). 

Kemudian bergeraklah kaifiyyat-kaifiyyat ini dengan 
pergerakan segala jawhar Alam Tinggi (Al-Jawahir Al-Ulwiyyah) 
serta jisim-jisim langit (Al-Ajsam As-Samaiyyah) mengikuti putaran 
dan perjalanan serta pergerakannya dan pengaruhnya. 
Lantaran itu maka bergeraklah pula dua paksi yang atas 
berikutan pergerakan kaifiyyat tersebut, manakala dua lagi paksi 

yang bawah turut bergerak akibat pergerakan dua paksi yang 
atas tadi. 

Lalu berhembuslah angin yang dua belas lantas 
membentuk awan-gemawan yang kemudiannya menitiskan 
titisan-titisan hujan. Dengan itu terhubunglah yang demikian itu 
dengan pengaruh Alam Atas, sehingga pengaruh Alam Atas itu 
mempengaruhi pula Alam Bawah yang terdapat pada segala 
benda bernyawa yang hidup (hayawan) dan tumbuh-tumbuhan 
darat dan laut, serta pada segala jawhar dan galian-galian. 

Sehinggakanjadilah aturan semua alam ini saling berkaitan 
dan bertolak-ansur serta berhubungan antara satu sama lain 
secara realitinya dengan ikatan yang kuat. Dengan itu 
ternyatalah pengaruh dan kesan penciptaan dan petanda 
kebijaksanaan serta petunjuk tadbiran Tuhan. Juga 
menampakkan saling kaitan antara sebab dan akibat, serta 
menjadi penyaksian kewujudan Pencipta melalui ciptaanNya 
yang hebat ini serta kebijaksanaanNya. 9 

Allah Yang Maha Agung lagi Maha Mulia telah 
menjadikan falak yang tertinggi, ia itulah “Falak Al-Ikliwa” (Atlas) 
dan semua yang terkandung padanya daripada tabiat tadwir 
(putaran). 

Pertama-tama adalah bulatan bumi (kurratul ardhi) yang 
dilingkungi oleh falak bulan. Falak bulan pula dilingkungi oleh 
falak ‘Utarid. Melingkungi falak ‘Utarid pula adalah falak 
Zuhrah, kemudian diikuti falak Matahari, lalu falak Marikh, 
seterusnya falak Musytari, kemudian falak Zuhal, lalu falak 
bintang-bintangyang tetap (Al-Kawakib Ats-Tsabitah). Seterusnya 


9 Inilah perkara dasar yang membezakan saintis dan cendekiawan Islam 
dengan selainnya, iaitu kajian dan pengetahuan sains mereka membawa 
kepada mengagungkan Allah sebagai Pencipta dan Pengatur Sekalian Alam. 
-pent. 

adalah falak buruj, manakala yang melingkungi falak buruj 
adalah Falak Al-lSHwa 5 yang mana ia itulah yang melingkungi 
dan menggerakkan kesemuanya. 

Di antara para ilmuwan ilmu falak dan ilmu bintang itu ada 
yang mengirakan falak al-i£Hwa dan falak buruj yang tidak 
bergerak itu sebagai satu [falak] saja kerana apa yang dapat 
dilihat dari sudut saling tarikan antaranya serta kesatuan 
diameter (aqtaar) dan pusat (markaz) kedua-duanya. 

Dan bumi berada pada tengah-tengah antara kesemua 
falak-falak itu, sebagai pusat (markaz) bagi falak, seumpama 
suatu titik di tengak-tengah suatu bulatan (ad-daairah ). Sekalipun 
falak itu melingkunginya (bumi), namun ia menjauh 
daripadanya (mutajajin ‘anha). Bagaikan segala permukaannya di 
mana pun jua, maka iaitulah falak yang tertinggi adalah yang 
bertepatan dengan atas kepalamu, maka itulah separuh 
daripada diameter (qatr) falak, kecuali separuh lagi yang 
terhalang oleh separuh bumi. 10 


10 Biasa kita dengar ramai yang menyebut bahawa sarjana Islam zaman 
silam telah pun menyatakan bahawa bumi berbentuk sfera. Kenyataan ini 
benar, tetapi penjelasan seterusnya tidak diberikan dengan wajar sehingga 
apa yang terbentuk dalam gambaran pendengar adalah sfera bumi yang 
dinyatakan oleh cendekiawan Islam dahulu itu sama dengan yang difahami 
kini, iaitu sfera yang terapung-apung di angkasa serta ditempati di 
sekelilingnya. Apakah gambaran ini benar? 

Jawabnya, tidak! 

Sfera bumi yang disebutkan oleh sarjana Islam dahulu adalah umpama 
sebuah pulau di tengah-tengah lautan yang maha luas. Sfera itu dibahagi dua. 
Satu bahagian tenggelam di lautan itu, satu lagi di atas air. Hanya bahagian 
atas itulah ditempati, tidak di sekelilingnya. Penjelasan ini disebutkan dalam 
pelbagai karangan sarjana Islam silam. 

Di sini saya bawakan apa yang disebut oleh Abu Abdillah Al-Khawarizmi 
dalam kitabnya Mafatihul ( Ulum (127-128) sebagai berikut: 

a>-Is ‘-j-y* (Jp O' 0 

Dan falak tersebut berputar di atas bumi itu daripada 
Timur menuju ke Barat pada kedudukan tempat yang paling 
luas padanya 11 [berpaksikan] di atas dua titik bayangan 12 
(nuqtotain wahmiyyatain) yang saling berhadapan di kedua belah 
sisi bulatan bumi itu, iaitulah satunya paksi/kutub utara, yang 
berada di utara menghadap ke Timur; dan kedua iaitulah 
paksi/kutub selatan, iaitu yang berada di arah kanan, 
membelakangi Barat. Kedua-dua paksi/kutub itu dinamakan 
sebagai dua paksi pengisar (Al-Mihwarain) sebagai suatu yang 
diserupakan dengan paksi bagi alat pengisar (ar-raha). 

Falak ini pula memiliki suatu garis lingkaran (nitaq) di 
tengah-tengahnya yang memisahkan bulatannya antara dua 
kutub itu, yang mana garis lingkaran ini betepatan 
kedudukannya dengan garis yang memisahkan bumi kepada 
dua bahagian [khattul ikliwa]. Garis lingkaran ini diberi namanya 


:^pJI \jj& 1 k_ f.\y*y\ Ja>- 0 

Terjemahan: “Bahagian bumi yang dimakmurkan (ditempati) adalah satu 
perempat bahagian yang mengarah ke Utara. Hal itu adalah kerana bumi itu 
terbahagi kepada dua bahagian. Satu bahagian tersebut adalah berada dalam 
lautan dan kosong tidak ditempati serta tidak mungkin untuk sampai 
kepadanya disebabkan Al-Bahrul Muhit (Lautan Terbesar Yang Mengelilingi 
Seluruh Bumi) meliputinya. 

Dan separuh bahagian bumi yang di atas pula dibahagi dua oleh garisan 
tengah (Khattulistiwa). Maka bahagian selepas Khattulistiwa mengarah ke 
Selatan adalah terbiar tidak makmur kerana di sana terlampau panas. 
Manakala dari Khattulistiwa menghala ke Utara pula kebanyakannya 
adalah dimakmurkan. Disebabkan itulah seperempat bahagian ini 
dinamakan Al-Ma’murah (bahagian yang dimakmurkan/ditempati ramai 
manusia).” Intaha. 

11 Yakni khattulistiwa. -pent. 

12 Dikatakan begitu kerana bukanlah ada titiknya atas bumi, sama juga 
khattulistiwa. -pent. 

“Falak Mu’addal An-Nahar” disebabkan siang dan malam padanya 
adalah sama [panjang] waktunya. 13 

Ia juga dinamakan “Al-Falak Al-Muklaqim” kerana sama 
tengah (ikliwa) terbit dan terbenamnya [matahari] serta tegak 
darjahnya pada keempat-empat tempat pertemuan sudut 
[tempat bersilangnya garis] falak. Setiap bahagian (juzuk) 
daripada juzuk-juzuk nitaq ini — sekalipun ianya luas — 
sesungguhnya semakin menghampiri kedua-dua mihwar [kutub 
utara dan selatan] semakin berkuranganlah lebarnya dan 
semakin menyempit/mengecil sehinggalah seluruh juzuknya 
menyatu/terhimpun pada tempat pertemuan bahagian atas dan 
bawah bumi pada titik mihwar/ [kutub] itu. 

Sesiapa yang berada di bawah nitaq ini [yakni yang berada 
di garis khatuliStiwa] maka sesungguhnya dia akan dapat 
melihat kedua-dua mihwar tersebut berputar mengelilingi 
(yatufaan) di atas ufuk tempat dia berada, sedangkan falak 
berputar (yaduur) tegak di atas kepalanya. 

Kebanyakan daripada falak-falak ini perjalanannya 
(masiiruha) adalah dari Timur menuju ke Barat, muafakat 
dengan perjalanan Falak Tertinggi (Al-Falak Al-A’la). Ada pula 
di antaranya [falak-falak itu] yang muafakat perjalanannya 
dengan perjalanan bintang-bintang, iaitu dari Barat menuju ke 
Timur. 

Rentas falak itu, jika dari Utara ke Selatan, dinamakan 
lebar (Al-Ardhu), manakala daripada Barat ke Timur dinamakan 
panjang (At-Tuul). 

Kedudukan Bumi pula dalam falak itu seumpama suatu 
titik (An-Nuqtah) dalam suatu lingkaran bulatan (ad-Daairah). 
Jauhnya bumi itu daripada setiap titik yang empat yang 


13 Yakni siang 12 jam, malam 12 jam. -pent. 

membahagikan falak itu adalah sama jauhnya. Dari markaznya 
(pusatnya) [yakni permukaan bumi] kepada setiap titik itu 
adalah 90 darjah. Manakala diameter/ukur lilit bulatan (qatr ad- 
daairah) pula adalah 180 darjah. 

Bumi itu sendiri terbahagi/dibahagikan seperti empat titik 
ini juga, iaitu Utara, Selatan, Timur dan Barat. Melainkan, 
bumi itu tidak ada nisbahnya/ukurannya jika dibandingkan 
dengan falak. Begitu juga falak itu dengan segala isinya [tidak 
ada nisbahnya] jika dibandingkan dengan falak Bulan, dan 
begitulah seterusnya sehingga akhir Alam Yang Di Atas. 14 


14 Inilah seperti yang disebut dalam hadis tentang Kursi. Boleh dirujuk 
pada tafsir-tafsir mu’tabar pada tafsiran Ayat Kursi. -pent. 

[Tentang Tabiat Lima Unsur] 


Adapun tabiat unsur kelima ini, ia bukanlah panas dan bukan 
pula sejuk; juga tidak basah dan tidak kering. Bukan pula 
terdiri/tersusun (murakkabah) daripada suatu pun daripada tabiat 
unsur yang empat itu. 

Jisim ini merupakan “Jisim Falaki " dan penamatnya/ 
sempadannya (nihayatuhu) adalah daripada yang mengiringi kita 
(mimmayaliina ), aku maksudkan iaitu seperti di bahagian dalam 
bulatan bola. 

Unsur yang empat, iaitu Api, Angin, Air dan Tanah; dua 
daripadanya adalah panas, iaitulah Api dan Angin. Maka 
kedua-duanya bergerak dengan tabiatnya itu naik meninggi 
(so’ud,), hanya saja yang lebih mendahului ke atas adalah api, 
iaitu ia berada di atas angin/hawa. Api itu sifatnya kering, 
manakala Angin itu sifatnya basah. 

Dua unsur yang sejuk pula adalah Air dan Tanah; maka 
keduanya bergerak dengan tabiatnya itu menuju ke bawah. 
Hanya saja yang lebih mendahului ke bawah adalah Tanah. 
Tanah sifatnya kering, manakala Air sifatnya basah. 

Sesungguhnya, daripada apa yang telah kami sebutkan itu 
mengenai panas yang membentuk gerakan meninggi/menaik 
dan sejuk membentuk gerakan ke bawah/membawah; dan 
kering [sifat Api dan Tanah tadi] akan mendahului ke tempat 
yang khas baginya [lebih atas bagi Api dan lebih bawah bagi 
Tanah]; dan basah membentuk berat dalam gerakannya. 
Dengan itu, apa-apa yang gerakannya menaik/meninggi, maka 
mereka menamakannya sebagai “ringan” (khajij); manakala apa- 
apa yang gerakannya ke bawah/menurun, maka mereka 
menamakannya sebagai “berat” (tsaqil). 

Dan lagi, bahawasanya tidak ada ruang kosong 
(faragh)/[vacuum] di dalam jirim alam ini; dan segala jisim apabila 
dipanaskan, ia akan berhajat/memerlukan kepada tempat/ 
ruangan yang lebih luas daripada ruang asalnya disebabkan 
kepanasan yang berlaku padanya akibat semakin menjauhnya 
penghujungnya/sempadannya (nihayatiha) daripada pusatnya/ 
markaznya. 

Begitu juga apabila ia sejuk/menyejuk, maka ia akan jadi 
berlawanan keadaannya dengan yang tadi. Ini kerana sejuk itu 
akan menjadikan penghujung segala jisim itu semakin 
menghampiri markaznya [mencerut/mengecut]. Dengan itu, ia 
akan memerlukan tempat/ruangan yang lebih kecil berbanding 
ruang asalnya. 

Begitu juga, panas dan sejuk itu saling bergantian tempat. 
Apabila permukaan bumi panas, maka di dalamnya/perutnya 
sejuk. Sebagaimana lubang-lubang gua dan lain-lain tempat 
yang jauh ke dalam bumi menjadi sejuk pada siang hari musim 
panas. Apabila permukaannya sejuk, maka bahagian perutnya 
bumi pula panas. Sebagaimana lubang-lubang gua dan 
seumpamanya pada waktu malam-malam musim sejuk. 

Panas juga akan mengangkat/menghilangkan basah pada 

sesuatu jisim itu sedikit demi sedikit sehingga kering sifat 
tanah/bumi itu lalu menjadi keras membatu atau hilang terus 
jisim tersebut. 

Bahawasanya apabila matahari berjalan pada condong ke 
utara (Al-Mayl Asy-Syamali) daripada “Garis Mu’addalin nahar ”, 
maka ia akan memanaskan angin/udara (Al-Hawa) pada 
bahagian Utara dan menyejukkan udara bahagian Selatan. Ini 
menjadikan udara/angin bahagian selatan mengecut (yanqabidh) 
dan berhajat/memerlukan kepada tempat/ruangan yang lebih 
kecil; dalam masa yang sama udara bahagian Utara makin 
meluas dan memerlukan ruangan/tempat yang lebih luas. 

Keadaan ini meme^likan kebanyakan angin musim panas 
itu adalah angin panas dari Utara (Syamaliyyah) yang berlaku 
pada mereka yang berada di bahagian Utara, disebabkan 
udara/angin dari bahagian mereka bergerak ke bahagian 
Selatan. Ini kerana tidaklah angin itu melainkan pergerakan 
udara serta gelombangnya (tamawwujuh) 

Begitu juga maka kebanyakan angin musim sejuk itu adalah 
dari arah selatan (Janubiyyah) akibat pergerakan udara yang 
menuju ke arah utara kerana perjalanan matahari pada musim 
sejuk adalah pada condong ke Selatan (Al-Mayl Al-Janubi ). 

Tiada yang lebih jelas pada pancaindera mengenai 
perjalanan matahari pada musim sejuk di arah selatan dan pada 
musim panas di arah utara sebanding apa yang dapat kita 
perhatikan pada musim sejuk itu panjangnya suatu bayang- 
bayang serta jauhnya jirim matahari itu (jirmu Asy-Syamsi) 
daripada garisan tegak di atas kepala kita pada tengah hari. 

* * * 

Berkata Al-Mas’udi: 

Daripada apa yang kami telah sebutkan darihal 
pembahagian falak, susunannya, dan apa-apa yang 

berhampiran kita daripada bintang-bintang yang menyinar dan 
yang lima itu, maka telah berselisih pendapat antara orang yang 
terdahulu dan terkemudian pada hal yang tersebut. 

Antaranya adalah apa yang telah disebutkan oleh 
Abtalamiyus (Ptolemy) Al-Qaludzi dalam kitab Al-Maji£H dan 
kitabnya mengenai Al-Hai’ah (Alstronomi) iaitu tidak jelas bagi 
beliau yang Zuhrah dan ‘Utarid itu sama ada di atas matahari 
atau di bawahnya. 

Yahya an-Nahwi yang dikenal sebagai At-Tahris Al- 
Iskandarani telah menghikayatkan dalam kitabnya yang 
menunjukkan bahawa alam ini adalah sesuatu yang diciptakan 
(muhdath), sebagai sanggahan ke atas kitab Briqlis yang 
menyatakan alam ini sediakala (qidam)] juga bantahannya ke atas 
Aflatun [Plato], AriSlotalis [Aristotle], Aflutarikhs dan selain 
mereka itu yang menyatakan alam ini sediakala (qidam)\ kata 
beliau [Yahya] bahawa Aflatun menyangka bahawa falak Bulan 
adalah yang terendah dan paling dekat kepada kita, dan setelah 
itu adalah falak Matahari, kemudian falak ‘Utarid, lalu falak 
Zuhrah, kemudian seterusnya seperti susunan mereka yang lain. 

Telah kami sebutkan dalam kitab kami yang terdahulu 
tentang perselisihan pendapat antara falasifah dan selain mereka 
dari kalangan cendekiawan umat-umat berkaitan bentuk dan 
susunan falak serta bintang-bintang dan pengaruhnya terhadap 
Alam Bumi (Al-Alam Al-Ardhi) dan yang di kanannya, di kirinya, 
di belakangnya, di depannya, di bawahnya dan di atasnya. 

Dan lagi, apa yang telah disebutkan oleh Ari£k)talis dalam 
Maqalat Kedua (Al-Maqalat Ats-Tsaniyah) perihal kitab Langit 
dan Alam, daripada pengikut Pythagoras berkaitan hal itu dan 
pendapatnya bahawa langit itu memiliki sisi kanan, kiri, depan, 
belakang, atas dan bawah. Maka sisi kanannya itu adalah arah 
Timur (Al-Jihah Al-Masyriqiyyah) , dan kirinya adalah arah barat, 

atasnya adalah Kutub Selatan yang berada di atas Kutub Utara 
yang merupakan bawah, serta yang berkaitan dengan itu. 

Berkata Al-Mas’udi: Sekian ramai yang kami saksikan 
daripada ahli falak dan ahli bintang pada zaman kami, mereka 
itu berpada hanya dengan mengetahui hukum-hakam semata- 
mata dengan meninggalkan penelitian (nazor) terhadap Ilmu 
Hai’ah. Mereka mengabaikan ilmu ini dan juga ilmu 
perbintangan (Sina’ah At-Tanjim) yang merupakan satu juzuk 
daripada beberapa juzuk Matematik (Ar-Riyadhat) yang mana 
dinamai oleh bangsa Yunani sebagai AStronomi (Al-Aftronomiya ). 

Ilmu ini terbahagi kepada dua bahagian awal 
[pendahuluan]. Pertamanya, ilmu mengenai bentuk falak 
(Hai’ah Al-Aflak) dan susunannya, letak duduknya dan 
keterkaitannya. Kedua, ilmu mengenai pengaruh (Ta’tsir) falak. 
Dan bukanlah ilmu bahagian kedua ini, iaitu ilmu tentang 
pengaruh falak dan hukum-hakamnya, ini sesuatu yang terpisah 
dan berdiri sendiri (muklaghni) daripada ilmu bahagian yang 
pertama, iaitu Ilmu Hai’ah. Ini kerana pengaruh-pengaruh itu 
terjadi akibat gerakan-gerakan dan pertukaran-pertukaran 
keadaan. Apabila berlaku kejahilan tentang gerakan-gerakan 
itu, maka akan berlaku pula kejahilan tentang pengaruh- 
pengaruhnya. 

Oleh kerana kami telah menyebutkan mengenai ilmu 
bentuk falak dan bintang, maka kini kami akan berbicara pula 
tentang pembahagian waktu (az~zaman ), musimnya, tahunnya, 
bulannya, harinya serta tabiat semua itu dan perjalanan 
matahari pada falaknya dan merentasi burujnya serta apa yang 
ia lakukan pada setiap musim, juga perkara-perkara yang 
berkaitan yang lain. 

Penjelasan Mengenai Pembahagian Reiman, 
Penggalan Tahun, Manzilah Bagi Setiap 
Penggal Dan Lain-Lain 


Zaman/musim itu ada empat. Musim bunga (rabi% musim 
panas/kemarau, musim kharif 15 , musim sejuk. 

Musim yang pertama, iaitu Rabi 5 , ia itulah tabiat darah (Ad- 
Dam) panas basah. Tempohnya adalah selama 93 hari 23 
l/4jam. Ia bermula daripada sepuluh hari yang berbaki 
daripada bulan Adzar [Mac] sehingga 23 hari bulan Huzairan 
[Jun], iaitulah daripada turunnya matahari pada saat yang 
pertama daripada Buruj Biri-biri (Al-Haml), itulah tepatnya 
musim bunga sehinggalah masuknya pada saat yang pertama ke 
Buruj Ketam (As-Saratan ), iaitu pertukaran kepada musim 
kemarau. 

Musim kedua, iaitu kemarau, maka iaitulah panas kering, 


15 Musim hujan sikit-sikit. -pent. 



kuasanya adalah pahit dan kuning (Al-Murrah As-Safra’) 16 . 
Tempohnya adalah 92 hari 23 1/3 jam. Iaitu bermula daipada 
23 hari bulan Huzairan [Jun] sehingga 24 hari bulan Ailul 
[September]. Yakni daripada mula saatnya matahari masuk ke 
buruj Ketam (Saratan) sehingga saat pertama masuknya ke buruj 
Neraca (Mizan). 

Musim ketiga adalah musim kharif, iaitu tabiatnya sejuk 
kering. Kuasanya adalah pahit dan hitam (Al-Murrah As- 
Sawda’) 17 . Tempohnya ialah 88 hari 17 3/5 jam. Ia bermula 
daripada 24 hari bulan Ailul [September] sehingga 22 hari 
bulan Kanun Al-Awwal [Disember]. Iaitulah daripada turunnya 
matahari pada saat yang pertama daripada buruj Neraca (Al- 
Mizan), yakni tepat musim kharif, sehingga turunnya saat yang 
pertama daripada buruj Kambing (Al-Jadyu), iaitulah 
pertukaran kepada musim sejuk. 

Musim keempat, iaitu musim sejuk (Syitaa tabiatnya sejuk 
basah. Kuasanya bendalir (balgham) 18 . Tempohnya 89 hari 14 
jam. Bermula daripada sembilan hari yang berbaki daripada 
bulan Kanun Al-Awwal [Disember] sehingga 21 hari bulan 
Adzar [Mac]. Iaitu daripada saat pertama masuknya matahari 
daripada buruj Kambing (Al-Jadyi) sehingga saat pertama 
turunnya daripada buruj Biri-biri (Al-Haml). 

Maka pembahagian setahun kepada empat musim tersebut 
secara keseluruhannya adalah berdasarkan kepada pergerakan 
matahari. 

Berkata Al-Mas 5 udi: 

Jelaslah daripada apa yang telah kami sebutkan tadi 
bahawa tempoh musim bunga (Rabi’) adalah perjalanan 


16 Hempedu kuning. 

17 Hempedu hitam. 

18 Dahak, kahak, gelema. 

matahari merentasi tiga buruj iaitu buruj Biri-biri (Al-Haml), 
buruj Lembu Jantan (Ats-Tsaur) dan buruj Kembar (Al-Jawza 3 ). 

Manakala tempoh musim kemarau (As-Soif) pula adalah 
perjalanan matahari melalui tiga buruj juga, iaitu buruj Ketam 
(As-Saratan J, buruj Singa (Al-Asad) dan buruj Gadis (As-Sunbulah). 

Begitu juga, tempoh musim kharif yang merupakan 
perjalanan matahari melintasi tiga buruj, iaitu buruj JVeraca (Al- 
Mizan), buruj Kala (Al-Aqrab) dan buruj Pemanah (Al-Qaws). 

Tempoh musim sejuk pula adalah perjalanan matahari 
melalui tiga buruj, iaitu buruj Kambing (Al-Jadyu J, buruj Timba 
(Ad-Dalwu) dan buruj Ikan (Al-Hut). 

Alangkah ajaibnya dan telitinya peraturan dan susunan 
alam ini satu sama lainnya. Sesungguhnya bila saja kita keluar 
daripada musim kemarau kepada musim kharif, maka kita akan 
keluar daripada musim panas kering kepada musim sejuk kering. 
Maka kedua-dua musim itu berbeza pada panas dan sejuk, 
tetapi sama dari segi keringnya. 

Apabila kita keluar daripada musim kharif kepada musim 
sejuk, maka kita akan keluar daripada musim sejuk kering 
kepada musim sejuk basah. Maka kedua-dua musim itu berbeza 
dari sudut keringnya, namun sama dari sudut sejuknya. 

Apabila kita keluar daripada musim sejuk kepada musim 
bunga pula, maka kita keluar daripada musim sejuk basah 
kepada musim panas basah. Maka kedua-dua musim itu berbeza 
dari segi panasnya, namun sama dari segi basahnya. 

Jelas sekali bahawa kita tidak keluar daripada suatu musim 
yang panas basah kepada musim sejuk kering; dan tidak juga 
daripada musim sejuk basah kepada musim panas kering. 

Renungkanlah hal ini baik-baik! Bagaimanakah 
kebijaksanaan Maha Pencipta yang Maha Agung lagi Maha 
Mulia dan peraturanNya pada pergantian musim yang empat 

itu pada Alam Bawah, iaitu yang aku maksudkan Tanah, Air, 
Angin dan Api; maka engkau akan dapati ianya menurut urutan 
yang sangat erat ini. 

Engkau akan dapati Tanah, ia itu sejuk kering; kemudian 
Air, ia itu sejuk basah; kemudian Angin, ia itu panas basah; lalu 
Api, ia itu panas kering. 

Air yang mengiringi Tanah (Al-Ardh) sama dengan Tanah 
itu dari segi sejuknya, dan berbeza dari segi basah dan 
keringnya. Manakala Angin yang mengiringi Air, sama dengan 
Air itu dari segi basahnya namun berbeza dari segi panasnya 
dan sejuknya. Seterusnya Api yang mengiringi Angin itu sama 
dengannya dari segi panas, namun berbeza dari segi kering dan 
basahnya. 

Demikian jugalah musim/zaman, yang juga terbahagi 
kepada empat. Bahagian musim bunga darah (dam) dan angin. 
Bahagian musim kemarau, kuning dan api. Bahagian musim 
kharif pula, hitam dan tanah. Manakala bahagian musim sejuk 
pula, lendir/bendalir (balgham) dan air. 

Maha Sucilah Tuhan yang mentadbir segala perkara 
dengan kebijaksanaanNya dan ketelitianNya dalam hal itu 
melalui QudratNya; sehingga tiada didapati sebarang cacat- 
cela, tiada ternampak sebarang kekurangan. Ini kerana sikap 
sambil lewa tidak mendatangkan ketepatan, manakala 
pertentangan tidak akan membuahkan keteraturan. 

Sesungguhnya Abtalamius [Ptolemy] telah 
mengumpamakan musim bunga itu sebagai zaman kanak- 
kanak, musim kemarau pula bagai zaman muda, musim kharif 
umpama zaman dewasa, manakala musim sejuk ibarat zaman 
umur tua. 

Sesungguhnya telah berlaku beza pendapat di antara sekian 
ramai para cendekiawan dan falasifah pelbagai umat dalam hal 

menentukan musim-musim dalam setahun itu yang manakah 
patut dijadikan permulaan tahun dan pengakhirannya. Di 
antara mereka itu ada yang memilih untuk mendahulukan 
musim bunga dan menjadikannya permulaan tahun. Ini 
disebabkan waktu siangnya mula untuk menjadi lebih panjang. 
Tambahan pula ianya bersifat basah, dengan itu basah adalah 
lebih patut didahulukan dalam permulaan sesuatu perkara. 

Antara mereka ada pula yang memilih untuk 
mendahulukan pergantian kepada musim kemarau kerana pada 
waktu itulah sempurnanya waktu siang yang panjang. Begitu 
juga pada waktu tersebut air sungai Nil di Mesir menjadi pasang, 
serta bintang Syi’ra Yamaniyyah yang melintasi horizon langit 
menampakkan diri. 

Ada pula yang memilih pertengahan musim kharif sebagai 
permulaan tahun, kerana segala buah-buahan jadi sempurna 
pada musim tersebut, demikian juga segala benih pokok mula 
bercambah. Apa yang menyebabkan musim kharif dinamakan 
kharif itu adalah kerana buah-buahan mula memenuhi dahan 
pokok sehingga menjadikan dahan-dahan itu melentok saling 
berdekatan. 

Bangsa Arab menamakan musim itu sebagai Wasmiyy , 
sempena hujan yang turun pada musim tersebut, iaitulah hujan 
yang pertama-tama turun ke bumi setelah bumi begitu lama 
kering akibat musim kemarau sebelumnya sehingga bumi pun 
menjadi bersemi dengan tanaman. Dek kerana inilah, maka 
mereka menjadikannya sebagai musim yang pertama dalam 
tahun disebabkan hujan yang menjadi sumber kehidupan 
mereka bermula pada musim ini. 

Kalangan yang lain pula memilih pergantian musim sejuk 
kerana waktu siang musim itu mula kembali untuk menjadi 
panjang semula. Semua itu ada disebutkan oleh Abtalamius 

[Ptolemy] Al-Qaludzi dalam kitabnya yang terkenal sebagai 
Empat Makalah 19 , juga dalam kitabnya mengenai Al-Anwa’ 20 , 
yang mana beliau menyatakan dalam kitab itu keadaan hari-hari 
sepanjang tahun dan perkara-perkara yang terjadi padanya 
darihal terbit dan terbenam bintang-bintang. 

Setelah mana kami sebutkan berkenaan pembahagian 
waktu dan musim dalam setahun serta hal-hal berkaitannya, 
maka kami akan sebutkan pula berkenaan angin dan arah 
tiupannya serta perkara-perkara bersangkutannya. 


^ An 

20 Ar: Kata Abu Ubaid: Ianya adalah 28 bintang yang dikenal 

temp at terbitnya sepanjang tahun, daripada musim kemarau, musim sejuk, 
musim bunga dan musim kharif. Sebutir bintang itu akan tenggelam di arah 
Barat seiring dengan terbitnya fajar pada setiap tiga belas malam. Serentak 
dengan itu, sebutir bintang yang lain pula akan terbit di arah Timur 
menggantikan bintang yang tenggelam itu. Setiap bintang yang gugur 
(tenggelam) dan terbit itu dikenal dan mempunyai namanya. Silih berganti 
28 butir bintang itu tenggelam dan terbit sehingga cukup setahun. Kemudian 
akan terbit kembali bintang yang pertama serentak dengan datangnya tahun 
yang baharu. 

Bangsa Arab pada zaman Jahiliyyah apabila terbenam sebutir daripada 
bintang itu, maka mereka akan berkata, “Tidak dapat tidak akan turun hujan atau 
angin.” Mereka menisbahkan setiap turunnya hujan itu kepada bintang 
tersebut dengan kata mereka, “Kami disirami hujan dengan sebab bintang Thurayya , 
bintang Dabaran dan bintang Simak. ” 

Berkata Syamir, “28 yang dimaksudkan oleh Abu Ubaid itu adalah 
manzilah-manzilah bulan (Manazil Qamar). Dan ia itu diketahui oleh bangsa 
Arab dan selainnya daripada bangsa Parsi, Rom dan juga Hind. Semua 
mereka tidak berbeza pendapat dalam menentukan bilangannya, iaitu 28. 
Dan bulan akan menempati satu manzilah daripadanya pada setiap malam.” 
Berkaitan inilah firman Allah Taala: “Dan bulan itu telah kami tentukan manzilah- 
manzilahnya. ” Wallahu a'lam. Saya nukilkan secara ringkas daripada Lisanul 
Arab, jilid 1, halaman 176. -pent. 


28 




Berkenaan Angin Tang Empat 
SertaArah Tiupannya 


Umat manusia berselisih pendapat darihal angin yang empat 
dan arah tiupannya serta tabiatnya. 

Berkata sebahagian mereka: Angin itu ada empat, Utara, 
Selatan, Soba dan Dabur. Angin Soba bertiup daripada Timur 
dan Dabur daripada Barat. Angin Utara daripada bawah Jadyu 
(garis lintang) Al-Farqadain, sementara Angin Selatan pula 
daripada garis lintang (Jadyu) bintang Suhail. 

Angin Utara [sifatnya] sejuk kering, ia itulah yang bertiup 
daripada arah Al-Jirbi, yakni Utara. Bentuknya (Asykaluha) 
daripada buruj, bintang-bintang dan Ummahat serta yang 
seumpamanya, iaitu disandarkan kepada sejuk. Angin Selatan 
pula [sifatnya] panas basah, ia itulah yang bertiup daripada arah 
Qiblat. Bentuknya (Asykaluha) pula adalah seperti yang telah aku 
sifatkan, iaitu disandarkan kepada panas basah. 

Angin Dabur pula [sifatnya] sejuk basah. Ia itulah yang 
bertiup daripada arah Barat; begitu juga bentuknya. Seterusnya 

pula Angin Soba, [sifatnya] panas kering, ia itulah yang bertiup 
daripada arah Timur. Bentuknya begitu juga iaitu disandarkan 
kepada panas dan kering. 

Berkata Al-Mas’udi: 

Segolongan yang lain yang daripada para cendekiawan 
umat bangsa Arab dan lainnya telah berpendapat bahawa 
Angin Soba adalah bahagian hadapan (Qubul), ia itu yang 
bertiup daripada arah naik matahari, manakala Angin Dabur 
yang bertiup daripada arah terbenam matahari pula adalah 
bahagian belakang (dubur) bagi seseorang yang menghadap ke 
arah Timur (Masyriq). Maka kerana itulah dinamakan ia Ad- 
Dabur. Manakala Angin Utara (Syamal) adalah yang bertiup 
daripada arah kirimu (Syimal) apabila engkau menghadap ke 
arah Timur, dan Angin Selatan (Janub) adalah yang bertiup 
daripada arah kananmu (yamin) 21 apabila engkau menghadap ke 
arah Timur. 

Bangsa Arab ada menyebutkan sekalian hal itu dalam syair- 
syair mereka. 

Telah bersyair Abu Sakhr Al-Hudzali: 

Andai mereka bertanya padaku, 

Akan ku katakan begird , 

Angin Soba bertiup lembut menyapaku , 

Dari arah terbitnya fajar pagi. 

Bersyair pula Hudbah Al-Udzri ketika dia terpenjara di 
Madinah: 

Aduhai andaikan si angin pulang pergi, 

Membawakan hajat-hajat di dada kami. 

Bersama berita Angin Utara mendatangi , 

21 Kerana itu ia dinamakan Al-Janub, daripada Al-Janbu yang maknanya 
rusuk, yakni rusuk kanan. -pent. 

Buat keluarga Angin Selatan berceritakan hal kami. 


Berkata pula seorang yang lain; 

Bersama penghormatan Angin Soba menyapaku , 

Lain ku balasinya pada Angin Daburyang berlalu. 

Telah berkata Al-Mas’udi: 

Angin 22 itu terhad/terhalang (mahdudah) menurut ufuk yang 
ada. Maka ufuk itu ada dua belas semuanya, dengan itu angin 
pun demikian juga. 23 


f 


22 Mungkin lebih tepat diterjemahkan sebagai “Mata Angin”. -pent. 

23 Alhamdulillah tamat bahagian ini yang dimulai pada hari Sabtu, 28 
Januari 2017. Nantikan sambungan terjemahan kitab ini dalam siri yang 
seterusnya, insya Allah. -Arsyad Mokhtar. 

